[{"text_idx": "#000000", "text": "Cefnogi Cymunedau a Phroffiliau Cymunedol"}, {"text_idx": "#000002", "text": "Rydym wedi cyflwyno Rhaglen Fenthyciadau fel rhan o\u2019r Gronfa Gymunedol i fwyhau ein cynnig ariannu i gwmni\u0308au sy\u2019n masnachu o fewn ardal y Gronfa. Gellir defnyddio benthyciadau at unrhyw ddiben gan gynnwys twf ac ehangu, buddsoddi mewn asedau neu ofynion llif arian prosiectau cyhyd a\u0302 bod eich gweithgaredd yn cyflwyno yn erbyn amcanion cyffredinol y Gronfa fel a ddisgrifir yn y Prosbectws Cymunedol."}, {"text_idx": "#000003", "text": "Bydd y benthyciadau a gynigir a\u2019r telerau ad-dalu (cyfnod a tha\u0302l llog a godir) yn hyblyg ac wedi\u2019u teilwra i\u2019ch anghenion unigol. Bydd eich anghenion cyllido\u2019n cael eu trafod ar y dechrau fel y gallwch gynllunio\u2019n briodol. Er mai benthyciadau yw ein hopsiwn ariannu blaenoriaethol ar gyfer cwmni\u0308au masnachu, gan ddibynnu ar natur eich cynnig gallai cyfuniad o fenthyciad a grant gael ei ddarparu."}, {"text_idx": "#000004", "text": "Mae Emily Kate wedi bod wrthi\u2019n cynnig dillad ac ategolion ffasiynol yn Nhreorci, yng Nghwm Rhondda ers 2015. Dros amser mae\u2019r busnes wedi tyfu\u2019n aruthrol, gan ddenu cwsmeriaid o bob cwr o Dde Cymru, gyda mwy na 9000 o ddilynwyr ar gyfryngau cymdeithasol. Yn dilyn y llwyddiant hwn a thros 12 mis o gynllunio, ganwyd Emily Kate Bridal Ltd, gyda\u2019r bwriad o gystadlu a\u0302\u2019r siopau priodasol yn ninasoedd mawrion Abertawe, Caerdydd a Bryste ond gan gynnig gwasanaeth mwy lleol a phersonol."}, {"text_idx": "#000005", "text": "Bydd ehangiad y busnes, gyda chefnogaeth ar ffurf cyfuniad o grant a benthyciad o \u00a322,926 gan Pen y Cymoedd, yn creu hyd at bum swydd newydd ar gyfer pobl yn yr ardal leol dros y ddwy flynedd gyntaf, a bydd yn cydweddu a\u0302\u2019r busnesau sydd eisoes yn bodoli yn Nhreorci. Enwyd Stryd Fawr Treorci\u2019n Stryd Fawr Orau y DU yn 2020 a gydag Emily Kate Bridal yn barod i agor tua diwedd 2020, mae Cronfa Gymunedol Pen y Cymoedd yn gyffrous i weld y stryd fawr yn ffynnu\u2019n gwell byth wrth symud tuag at 2021."}, {"text_idx": "#000006", "text": "Mae Capel Soar ym Mhenderyn, sy\u2019n dyddio\u2019n o\u0302l i 1912, wrth wraidd cymuned Penderyn. Yn 2015, prynwyd y Capel gan Leigh a Daniel o Penderyn Furniture Company Ltd gyda rhai syniadau mawrion ar gyfer adfywio hen ddodrefn Gymreig, gan ddathlu symud i ffwrdd o daflu hen ddodrefn i ffwrdd a\u2019i disodli a\u0302 phethau newydd i ddod a\u0302 chwa o awyr iach i\u2019r hen drysorau Cymreig yma! Erbyn hyn mae Penderyn Furniture Company yn eu 5ed flwyddyn o fasnachu ar o\u0302l ehangu eu gweledigaeth ymhellach i mewn i\u2019r gymuned, gan gynnig caffi, hybu crefftwyr lleol a chefnogi Penderyn i fynd yn gyrchfan nodedig i dwristiaid. Cysyllton nhw a\u0302 Pen y Cymoedd yn 2018 am gefnogaeth wrth drawsnewid rhannau allanol yr adeilad 100 oed i adlewyrchu\u2019r trysorau Cymreig a gynigir y tu mewn iddo. Eu dadl hwy oedd y byddai hyn yn rhoi cyflogaeth ychwanegol i seiri lleol ac ar ben hynny cyflogaeth barhaus a mwy o ymgysylltiad cymunedol gan grefftwyr lleol. Roedd Pen y Cymoedd yn gyffrous i gefnogi\u2019r gwaith adnewyddu hwn ar ffurf benthyciad hyblyg o \u00a341,420. Gan weithio ar y cyd a\u0302 Leigh a Daniel, pennodd Pen y Cymoedd delerau ad-dalu ffafriol i roi gwir gefnogaeth i lwyddiant y prosiect hwn."}, {"text_idx": "#000007", "text": "Mae Sgwd Gwladys ym Mhontneddfechan wedi bod yn rym ysgogol dros dwristiaeth leol ers 2017. A hwythau\u2019n dechrau gyda dim ond dau aelod staff fu\u2019n cynnig teithiau tywysedig o amgylch yr ardal brydferth, maent yn awr wedi ehangu eu gweithrediad i gyflogi 10 aelod staff amser llawn, canolfan groeso gyda chaffi/bistro sydd, yn ogystal a\u0302 chael cynnydd anhygoel yn nifer y twristiaid dros flynyddoedd diweddar, wedi gweld mwy o\u2019r gymuned leol yn mwynhau eu cynnig."}, {"text_idx": "#000008", "text": "Ar o\u0302l haf anarferol o boeth yn 2018 a gosod ardal eistedd awyr agored, fe ddaeth yn amlwg bod angen gwella cyfleusterau cegin presennol Sgwd Gwladys. Yn ystod y cyfnod hwn roeddent yn cynnig hyd at 250 o brydau bob dydd ac yn dal i droi pobl leol a thwristiaid i ffwrdd! Gwnaeth Sgwd Gwladys gais i Pen y Cymoedd am gefnogaeth ariannol i wella\u2019u cyfleusterau cegin, gan alluogi nhw i ddyblu eu cynnig i hyd at 500 o brydau bob dydd, cefnogi twristiaeth ychwanegol yn yr ardal a chyflogi hyd at 7 aelod staff pellach. Roedd Pen y Cymoedd yn gallu gweld budd y fath welliannau, a chefnogwyd Sgwd Gwladys gyda benthyciad hyblyg o \u00a317,000 i\u2019r gwaith hwn gael ei wneud yng Ngwanwyn 2019."}, {"text_idx": "#000009", "text": "Mae SRCC Stores yng Cwm-gwrach yn fwy na siop gyfleus yn unig ym mhentref Cwm-gwrach. Yn 2015 bu iddynt sefydlu grw\u0302p cymunedol nid er elw i ddod a\u0302\u2019r gymuned ynghyd. Gan ddefnyddio\u2019r siop gyfleus fel hyb canolog o fewn y gymuned, mae Cwmgwrach Moving Forward wedi trefnu digwyddiadau sinema gymunedol, diwrnodau hwyl i\u2019r teulu am ddim a digwyddiadau cerddoriaeth i bob oedran yn y gymuned. Gyda gofod gwag yng nghefn y siop, roedd Cwmgwrach Moving Forward eisiau cynnig lle i bobl ddod ynghyd, mwynhau bwyd iachus o safon dda ac ar yr un pryd hybu twristiaeth yn yr ardal a chreu swyddi lleol i bobl leol. Roedd SRCC Stores eisiau addasu\u2019r gofod gwag yng nghefn y siop i ddod a\u0302 phobl ynghyd hyd yn oed yn fwy. Byddai\u2019r bistro The Mine yn seiliedig ar thema pyllau glo\u2019r ardal leol ac yn rhedeg nifer o weithgareddau cymdeithasol, yn darparu gofod i grefftwyr lleol arddangos eu gwaith ac yn hybu teithiau a llwybrau cerdded o fewn y gymuned. Mewn lleoliad cyfleus rhwng parc hamdden Cwm-gwrach a\u2019r siop gyfleus, byddai ardal eistedd awyr agored yn gwneud hwn yn fwyty bistro croesawgar ar gyfer trigolion lleol a thwristiaid i\u2019r ardal. Roedd Pen y Cymoedd yn falch o gefnogi The Mine gyda benthyciad hyblyg o \u00a324,000 i ehangu\u2019r busnes presennol, gan gynnig gwyliau ad-dalu sy\u2019n gweddu i anghenion y busnes."}]